KAMART วิ่ง 4% โบรกชี้กำไร Q3 โต 3 เท่า รับรายได้ธุรกิจเครื่องสำอางพุ่ง
KAMART วิ่ง 4% ราคาแตะ 6.10 บ. โบรกแนะซื้อเป้า 7.27 บ. ชี้กำไรปกติไตรมาส 3/65 โต 3 เท่า รับรายได้ธุรกิจเครื่องสำอางพุ่ง หลังยอดส่งออก-นักท่องเที่ยวเข้าไทยเพิ่ม
KAMART วิ่ง 4% ราคาแตะ 6.10 บ. โบรกแนะซื้อเป้า 7.27 บ. ชี้กำไรปกติไตรมาส 3/65 โต 3 เท่า รับรายได้ธุรกิจเครื่องสำอางพุ่ง หลังยอดส่งออกเพิ่ม
17 ต.ค. 2565

ผู้สื่อข่าวรายงานว่า วันนี้ (17 ต.ค.65) ราคาหุ้น บริษัท คาร์มาร์ท จำกัด (มหาชน) หรือ KAMART ล่าสุด ณ เวลา 15:06 น. อยู่ที่ระดับ 6.10 บาท บวก 0.25 บาท หรือ 4.27% สูงสุดที่ระดับ 6.15 บาท ต่ำสุดที่ระดับ 5.70 บาท ด้วยมูลค่าซื้อขาย 38.68 ล้านบาท

ทั้งนี้บล.กสิกรไทย ระบุในบทวิเคราะห์ แนะนำ “ซื้อ” หุ้น KAMART โดยมีปัจจัยเพิ่มตัวคูณมูลค่าหุ้น ได้แก่ 1) ยอดส่งออกที่แข็งแกร่งกว่าคาด และ 2) upside risk จากยอดขายเครื่องสําอางในประเทศจากจำนวนนักท่องเที่ยวต่างชาติที่ฟื้นตัวอย่างรวดเร็ว และปรับราคาเป้าหมายขึ้น 16% จาก 6.27 บาท เป็น 7.27 บาท
ทั้งนี้คาดว่า KAMART จะรายงานงบการเงินไตรมาส 3/65 ในวันที่ 11 พ.ย.65 โดยคาดกำไรสุทธิจะอยู่ที่ 52 ล้านบาท หากไม่รวมการกลับรายการสำรองหนี้เสียจำนวน 202.3 ล้านบาทในไตรมาส 3/64 กำไรปกติไตรมาส 3/65 น่าจะอยู่ที่ 52 ล้านบาท เพิ่มขึ้น 372% เมื่อเทียบจากปีก่อน และ 6.5% เมื่อเทียบจากไตรมาสก่อน จากยอดขายที่แข็งแกร่งขึ้นและการควบคุมต้นทุนที่ดีขึ้นและคิดเป็น 92% ของกำไรปกติไตรมาส 3/62 (ระดับเกิดโควิด-19) ประมาณการกำไรปกติช่วง 9 เดือนแรกของปี 65 คิดเป็น 65% ของประมาณการกำไรปกติทั้งปีของบล.กสิกรไทย (ก่อนทบทวน) คาดว่าเงินปันผลต่อหุ้น (DPS) ไตรมาส 3/65 ของ KAMART จะอยู่ที่ 0.05 บาท คิดเป็นอัตราการจ่ายที่ 75% และอัตราตอบแทนเงินปันผลที่ 4.7% ต่อปี
ขณะเดียวกันคาดว่ารายได้ไตรมาส 3/65 ของ KAMART จะอยู่ที่ 437 ล้านบาท เพิ่มขึ้น 73.2% เมื่อเทียบจากปีก่อน และ 3.9% เมื่อเทียบจากไตรมาสก่อน โดยรายได้จากธุรกิจเครื่องสำอางน่าจะอยู่ที่ 429 ล้านบาท (98% ของรายได้รวม) เพิ่มขึ้น 73.4% เมื่อเทียบจากปีก่อน และ 4% เมื่อเทียบจากไตรมาสก่อน และสูงกว่าระดับก่อนโควิด-19 ในไตรมาส 3/62 อยู่ 18% จากราคาขายที่เพิ่มขึ้นและการส่งออกที่แข็งแกร่งขึ้น คาดว่าจะไม่มีส่วนแบ่งรายได้จากธุรกิจขุดดิน เนื่องจากฝนตกหนัก ดังนั้นจึงประมาณการอัตรากำไรปกติไตรมาส 3/65 ที่ 12% เทียบกับ 4.4% ในไตรมาส 3/2564 และ 11.7% ในไตรมาส 2/2565 และ15.4% ในไตรมาส 3/2562 (ระดับก่อนเกิดโควิด-19)
นอกจากนั้นได้ปรับลดประมาณการกำไรสุทธิปี 65 ลง 9.2 จากความล่าช้าของส่วนแบ่งรายได้จากธุรกิจขุดดิน แต่ปรับคาดการณ์กำไรสุทธิปี 66-67 ขึ้น 5.2% และ 3.5% ตามลำดับ หลังปรับสมติฐานรายได้จากธุรกิจเครื่องสำอางปี 65-67 ขึ้น 2.9%/5.5%/7.6% ตามลำดับ จากมุมมองเชิงบวกของผู้บริหารต่อแนวโน้มเครื่องสำอางสำหรับแต่งหน้า